b'\n_START_ARTICLE_\nHua Mulan\n_START_PARAGRAPH_\nHua Mulan (kiin. \xe8\x8a\xb1\xe6\x9c\xa8\xe8\x98\xad), tai vanhan \xc3\xa4\xc3\xa4nt\xc3\xa4mistavan mukaan Fa Mulan, oli legendaarinen naissoturi Kiinan etel\xc3\xa4isten ja pohjoisten dynastioiden kaudella (420\xe2\x80\x93589). H\xc3\xa4nen tarinansa kerrotaan alun perin \xe2\x80\x9dMu-lan shih\xe2\x80\x9d -nimisess\xc3\xa4 runossa (kiin. \xe6\x9c\xa8\xe8\x98\xad\xe8\xbe\xad, \xe2\x80\x9dMulanin balladi\xe2\x80\x9d). Tarinan todenper\xc3\xa4isyydest\xc3\xa4 ei ole varmaa tietoa kuten ei Hua Mulanin historiallisuudestakaan. H\xc3\xa4nen yhten\xc3\xa4 esikuvanaan on saattanut olla Shang-dynastian aikainen naiskenraali Fu Hao._NEWLINE_Legendan mukaan Hua Mulan liittyi armeijaan, koska Kiinaa vastaan hy\xc3\xb6k\xc3\xa4ttiin, ja h\xc3\xa4nen is\xc3\xa4ns\xc3\xa4 oli liian vanha ja veljens\xc3\xa4 liian nuori osallistuakseen puolustukseen. Hua Mulan oli taitava miekkailija ja jousiampuja, joka hallitsi monia itsepuolustustaitoja kuten kungfua. H\xc3\xa4n osallistui taisteluihin kahdentoista vuoden ajan, kunnes palasi takaisin kotiseudulleen. Taistelut, joista Mulanin balladissa kerrotaan, liittyv\xc3\xa4t todenn\xc3\xa4k\xc3\xb6isesti 400-luvulla k\xc3\xa4ytyihin Rouranin kaanikunnan ja Pohjoisen Wei-dynastian v\xc3\xa4lisiin sotiin. N\xc3\xa4iden sotien kumpikaan osapuoli ei ollut alun perin etnisesti kiinalainen, vaan turkkilais-mongolilaista alkuper\xc3\xa4\xc3\xa4, mutta Wei-dynastia kiinalaistui hyvin nopeasti.\n_START_SECTION_\nViihdeteollisuudessa\n_START_PARAGRAPH_\nTarinasta on tehty useita versioita vuosisatojen aikana, ja siihen on lis\xc3\xa4tty k\xc3\xa4\xc3\xa4nteit\xc3\xa4, joita ei alkuper\xc3\xa4isess\xc3\xa4 balladissa ole. 1900-luvulla kertomus sovitettiin elokuvaksi jo mykk\xc3\xa4elokuvan kaudella ja my\xc3\xb6hemmin useaan otteeseen. Suomessa tunnetuin versio Mulanista lienee Disneyn animaatioelokuva ja sen jatko-osa. Vuonna 2018 on tekeill\xc3\xa4 kaksi Mulan-elokuvaa, joista toisen tuottaa Disney ja toisen Sony Pictures. Sonyn elokuva tehd\xc3\xa4\xc3\xa4n yhteistuotantona kiinalaisen osapuolen kanssa, ja p\xc3\xa4\xc3\xa4osan esitt\xc3\xa4\xc3\xa4 kiinalainen n\xc3\xa4yttelij\xc3\xa4. Disneyn vuonna 2020 ensi-iltansa saavan n\xc3\xa4ytellyn elokuvaverison Mulania n\xc3\xa4yttelee kiinalais-amerikkalainen Liu Yifei._NEWLINE_Yksi Venuksen kraattereista on nimetty Hua Mulanin mukaan.'